b'\n_START_ARTICLE_\nUllerup (S\xc3\xb8nderborg Kommune)\n_START_SECTION_\nHistorie\n_START_PARAGRAPH_\nVed en udgravning i sommeren 2010 af en jernalderbebyggelse ved Rosenvej gjorde Ark\xc3\xa6ologi Haderslev et overraskende fund. Udgravningen viste spor efter et hus fra bondestenalderen (ca. 2000 f.Kr.), et s\xc3\xa5kaldt midtsulehus. Stolpehullerne i huset var foret med granitsten. Endvidere blev fire huse fra overgangen mellem romersk jernalder og germansk jernalder (200-400 e.Kr.), fundet. Alle husene l\xc3\xa5 lige syd for et gammelt vandhul. Der blev endvidere fundet spor af en keramikovn, formentlig fra overgangen mellem bronzealder og f\xc3\xb8rromersk jernalder (600 -300 f.Kr.)._NEWLINE_I Avnb\xc3\xb8l Sned findes 2 gravh\xc3\xb8je i skovens nordveslige ende samt en langdysse i den sydveslige del._NEWLINE_Ullerup n\xc3\xa6vnes f\xc3\xb8rste gang i middelalderen som Ugeltorp, det vil sige en mindre by, grundlagt af en mand ved navn Ulge. Senere blev Ugeltorp kaldt Ugelrup. Avnb\xc3\xb8llund, som l\xc3\xa5 l\xc3\xa6ngere i \xc3\xb8st, over imod Sottrup kirke, m\xc3\xa5 v\xc3\xa6re opst\xc3\xa5et ved udflytning fra Avnb\xc3\xb8l til en oprindelig skovegn; byen kaldes i de \xc3\xa6ldste jordeb\xc3\xb8ger kun \xe2\x80\x9ei lunden\xe2\x80\x9c, b\xc3\xb8nderne \xe2\x80\x9ede Lundebo m\xc3\xa6nd\xe2\x80\x9c. Svarende til det n\xc3\xa6rliggende K\xc3\xa5lund var her en K\xc3\xa5smose med en vandm\xc3\xb8lle. Lunden og K\xc3\xa5lund havde tilsammen ca. 40 g\xc3\xa5rde, medens Ullerup kun havde 13, bliver det sandsynligt, at Avnb\xc3\xb8l er det oprindelige midpunkt for bebyggelsen, medens Ullerup er en senere afl\xc3\xa6gger; det samme fremg\xc3\xa5r af mods\xc3\xa6tningen mellem et \xe2\x80\x9eb\xc3\xb8l\xe2\x80\x9c og et \xe2\x80\x9etorp._NEWLINE_Hertug Philip af S\xc3\xb8nderborg-Gl\xc3\xbccksborg (1564-1663), s\xc3\xb8n af hertug Hans den yngre, lod i 1633 hovedbygningen p\xc3\xa5 Lundsg\xc3\xa5rd vest for Vester Sottrup nedrive, og opf\xc3\xb8rte af materialerne syd\xc3\xb8st for Ullerup p\xc3\xa5 en kunstig h\xc3\xb8j Philipsborg. Bygningerne var omgivet af en grav og best\xc3\xa5ende af 3 huse samt staldbygninger. Endnu f\xc3\xb8r 1700 blev slottet nedbrudt. Det nuv\xc3\xa6rende Philipsborg ligger umiddelbart \xc3\xb8st for voldstedet. Stuehuset er opf\xc3\xb8rt i 1897 af Mathias Christiansen._NEWLINE_Under den 2. Slesvigske Krig besatte pr\xc3\xb8jsisiske soldater i 1864 landsbyerne p\xc3\xa5 Sundeved. Den preussiske h\xc3\xa6r havde planlagt en overgang til Als i slutningen af marts med f\xc3\xa6rgestedet Ballebro som udgangspunkt. For at undg\xc3\xa5 at den danske h\xc3\xa6r fik oplysninger om den forest\xc3\xa5ende overgang blev ca. 300 borgere i n\xc3\xa6rheden af Ballebro interneret fra slutningen af marts til de f\xc3\xb8rste dage af april i den uopvarmede Ullerup Kirke. I alle huse og g\xc3\xa5rde i Ullerup blev der indkvarteret preussiske soldater. Selve planen om overgang fra Ballebro til Als blev dog opgivet, grundet h\xc3\xb8je b\xc3\xb8lger p\xc3\xa5 Als Fjord. F\xc3\xb8rst natten til den 29. juni fandt overgangen sted fra Sottrupskov over Als Sund til Arnkil._NEWLINE_Ullerup har haft en omskiftelig tilv\xc3\xa6relse mellem dansk og tysk._NEWLINE_Nicolai Laurentius Feilberg var en dansk pr\xc3\xa6st der i 1831 blev gift med Conradine Antionette Caroline, f\xc3\xb8dt K\xc3\xb8bke. Hun d\xc3\xb8de i Ullerup og ligger begravet p\xc3\xa5 Ullerup kirkeg\xc3\xa5rd. Han giftede sig senere med Bolette Christine R\xc3\xb8rdam (1815-1887). Da Pr\xc3\xb8jsen vandt krigen 1864, blev danske \xc3\xb8vrighedspersoner afskediget. 1920 efter genforeningen, skete det modsatte._NEWLINE_Ullerup s\xc3\xb8gte danske l\xc3\xa6rere, blandt dem var l\xc3\xa6rerparret Anders og Mette Knudsen. De fik fordele ved at flytte fra Esbjerg til Ullerup._NEWLINE_Avnb\xc3\xb8l-Ullerup Skole blev opf\xc3\xb8rt i 1951/52 og indviet den 10. oktober samme 1952. Byggeriet af skolen og l\xc3\xa6rerboliger, anl\xc3\xa6g af sportsplads kostede i alt 750.000 kroner. 1959 nedlagde sogner\xc3\xa5det Bojskov Skole, og eleverne herfra blev overf\xc3\xb8rt til Avnb\xc3\xb8l-Ullerup skole. Beboerne i Bojskov fremtvang et l\xc3\xb8fte fra sogner\xc3\xa5det om, at b\xc3\xb8rnene fra Bojskov blev transporteret i skolebus til den nye skole. Endvidere skulle skolens navn \xc3\xa6ndres til Bakkensbro Skole, s\xc3\xa5 navnet ikke alene signalerede tilh\xc3\xb8rsforhold til Avnb\xc3\xb8l og Ullerup. 1961 blev skolen udvidet med 5 klassev\xc3\xa6relser, folke- og skolebibliotek og fysiklokale. 2008 overtog Nydamskolen 7. klasse, s\xc3\xa5 Bakkensbro skole herefter havde ca. 100 elever fordelt fra 0 til 6 klasse. Den 28. juni 2013 m\xc3\xb8dte alle Bakkensbro Skoles elever og ansatte for sidste gang p\xc3\xa5 den lille folkeskole. 97 af eleverne og de fleste af l\xc3\xa6rerne blev overflyttet til Nydamskolen i Vester Sottrup.\n_START_SECTION_\nNatur\n_START_PARAGRAPH_\nSkoven Avnb\xc3\xb8l Sned ca. 1,5 km vest for Ullerup har et areal p\xc3\xa5 44 ha. Den er hovedsageligt bevokset med b\xc3\xb8g, men ogs\xc3\xa5 med lidt eg, ask,\xc3\xa6r og bambus. Terr\xc3\xa6net er b\xc3\xb8lget med flere fugtige lavninger. Indtil ca. \xc3\xa5r 1920 var der en danseplads i skoven. Her rejste man hvert \xc3\xa5r telt og festede. I 2010 genskabte Naturstyrelsen i samarbejde med Avnb\xc3\xb8l-Ullerup Landsbylaug en ny danseplads i skoven med borde, b\xc3\xa6nke og b\xc3\xa5lsted.'